xml version="1.0" encoding="UTF-8"?


Il-Ġurnal Uffiċjali C 287/2018


| | | |
| --- | --- | --- |
| | | ISSN 1977-0987 |
| Il-Ġurnal Uffiċjali tal-Unjoni Ewropea | | C 287 |
| European flag | | |
| Edizzjoni bil-Malti | Informazzjoni u Avviżi | Volum 61 14 ta' Awwissu 2018 |

---

| | | |
| --- | --- | --- |
| Werrej | | Paġna |
| | IV   Informazzjoni | |
| | INFORMAZZJONI MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA | |
| | Il-Parlament Ewropew | |
| 2018/C 287/01 | [Laqgħa plenarja tad-LIX COSAC 17-19 ta’ Ġunju 2018, Sofija — Kontribuzzjoni tad-LIX COSAC](http://publications.europa.eu/resource/uriserv/OJ.C_.2018.287.01.0001.01.MLT.xhtml) | [1](#C_2018287MT.01000101.doc) |

---

| | |
| --- | --- |
| MT | |

---

IV Informazzjoni

INFORMAZZJONI MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA

Il-Parlament Ewropew

| | | | |
| --- | --- | --- | --- |
| 14.8.2018 | MT | Il-Ġurnal Uffiċjali tal-Unjoni Ewropea | C 287/1 |

---

LAQGĦA PLENARJA TAD-LIX COSAC

17-19 ta’ Ġunju 2018, Sofija —

KONTRIBUZZJONI TAD-LIX COSAC

(2018/C 287/01)

1.   IL-PARLAMENTI U Ċ-ĊITTADINI TAL-UE

| | | |
| --- | --- | --- |
| | 1.1. | Il-COSAC tissottolinja r-rwol essenzjali tal-Parlamenti nazzjonali fil-funzjonament tal-Unjoni Ewropea u tagħti importanza kbira lill-kooperazzjoni tajba tagħhom mal-Parlament Ewropew. Bħala rappreżentanti taċ-ċittadini Ewropej, għandhom rwol kruċjali fit-tressiq tal-aġenda Ewropea aktar viċin taċ-ċittadini u l-iżgurar tal-effiċjenza tal-proċess tat-teħid tad-deċiżjonijiet. |

| | | |
| --- | --- | --- |
| | 1.2. | Il-COSAC tissottolinja l-importanza tal-edukazzjoni politika u l-involviment attiv taċ-ċittadini fil-ħajja politika, b’mod partikolari permezz ta’ elezzjonijiet fil-livell reġjonali, nazzjonali u Ewropew. Il-Parlamenti Nazzjonali u l-Parlament Ewropew jinkoraġġixxu liċ-ċittadini Ewropej kollha jużaw id-drittijiet demokratiċi tagħhom fil-livell kollha, inkluża l-ħtieġa li jużaw id-dritt tal-vot tagħhom fl-Elezzjonijiet Ewropej li jmiss fit-23-26 ta’ Mejju 2019. |

2.   IS-SUSSIDJARJETÀ U L-PROPORZJONALITÀ

| | | |
| --- | --- | --- |
| | 2.1. | Il-COSAC tilqa’ l-ħidma tat-Task Force dwar is-Sussidjarjetà, il-Proporzjonalità u biex “Nagħmlu anqas b’aktar effiċjenza” u tistieden lill-partijiet ikkonċernati kollha sabiex jkomplu bl-isforzi tagħhom biex itejbu l-applikazzjoni tas-sussidjarjetà u l-proporzjonalità fl-Unjoni. Wara l-parteċipazzjoni attiva tal-Parlamenti nazzjonali fil-laqgħa tal-Grupp ta’ Ħidma tal-COSAC fis-26 ta’ Marzu 2018, kif ukoll il-kontribuzzjonijiet bil-miktub tagħhom tul il-Presidenza Bulgara, il-COSAC tinkoraġġixxi lid-delegazzjonijiet parlamentari jkomplu bl-involviment tagħhom fid-dibattiti futuri dwar is-suġġett. |

| | | |
| --- | --- | --- |
| | 2.2. | Il-COSAC titlob konsultazzjoni bikrija mal-Parlamenti nazzjonali fil-bidu nett tal-proċess tat-teħid tad-deċiżjonijiet tal-UE, sabiex il-popli Ewropej isiru aktar involuti u jakkwistaw fehim aħjar tal-istrateġiji u r-regolamenti futuri tal-Unjoni. |

| | | |
| --- | --- | --- |
| | 2.3. | Filwaqt li, b’mod ġenerali, is-Sistema ta’ Twissija Preventiva fir-rigward tas-Sussidjarjetà tipprovdi opportunità tajba biex il-Parlamenti nazzjonali jkunu jistgħu jgħidu tagħhom, għad hemm aspetti li jistgħu u li jenħtieġ li jittejbu mingħajr ma jinbidlu t-trattati, kif innotat fil-kontribuzzjonijiet tal-LIV u l-LV COSAC. |

| | | |
| --- | --- | --- |
| | 2.4. | B’mod aktar speċifiku, il-COSAC ittenni l-istedina tagħha lill-Kummissjoni Ewropea biex tikkunsidra l-esklużjoni ta’ ċerti perjodi mill-iskadenza ta’ 8 ġimgħat ipprovduta mit-trattati għal kontroll tas-sussidjarjetà, bl-istess mod bħall-arranġament attwali rigward ix-xahar ta’ Awwissu. Dan il-perjodu jista’ jkun il-pawża bejn nofs Diċembru u l-Ewwel tas-Sena, kif issuġġerit mill-Kontribuzzjoni tal-LIV u l-LV COSAC, kif ukoll perjodi oħra ta’ btala li jistgħu jkomplu jiġu diskussi. Barra minn hekk, modalitajiet possibbli għall-estensjoni tal-iskadenza ta’ 8 ġimgħat jenħtieġ li jkomplu jiġu esplorati bil-għan li l-iskadenza tiġi estiża għal 12-il ġimgħa. |

| | | |
| --- | --- | --- |
| | 2.5. | Filwaqt li tirrikonoxxi d-dritt ta’ kull Parlament/Kamra li joħorġu bil-proċess tagħhom stess ta’ skrutinju tas-sussidjarjetà, il-COSAC titlob kooperazzjoni u koordinazzjoni msaħħa bejn il-Parlamenti nazzjonali sabiex jiġu mmassimizzati r-riżultati tal-isforzi tagħhom. |

| | | |
| --- | --- | --- |
| | 2.6. | Il-COSAC tissottolinja l-importanza tat-titjib tal-mod kif il-Parlamenti nazzjonali jiskrutinizzaw il-Gvernijiet tagħhom kif ukoll tat-tisħiħ tad-drittijiet demokratiċi taċ-ċittadini tal-UE u tinnota l-ħtieġa li tiżdied it-trasparenza tat-teħid tad-deċiżjonijiet tal-Kunsill. Il-COSAC tinkoraġġixxi lid-delegazzjonijiet parlamentari nazzjonali jindirizzaw il-kwistjoni tat-trasparenza tal-UE, b’mod speċjali tal-Kunsill, mal-gvernijiet rispettivi tagħhom, b’mod konformi mal-qafas kostituzzjonali u l-prattiki nazzjonali tagħhom. |

| | | |
| --- | --- | --- |
| | 2.7. | B’referenza għall-paragrafu 2.8 tal-kontribuzzjoni tas-Seduta Plenarja tat-LVIII COSAC dwar il-kwistjoni tat-trasparenza, il-COSAC tistieden lill-Kunsill u lill-korpi relatati biex ikomplu jirriflettu permezz ta’ tweġiba punt b’punt dwar il-proposti li ntbagħtu lill-istituzzjonijiet tal-UE minn 26 Parlament/kamra nazzjonali li saħħew l-attitudni miftuħa tad-deliberazzjonijiet leġiżlattivi fil-livell tal-UE. |

| | | |
| --- | --- | --- |
| | 2.8. | Il-COSAC tistieden lill-Kummissjoni Ewropea ttejjeb il-kwalità tar-reazzjonijiet tagħha għall-kontribuzzjonijiet tal-Parlamenti nazzjonali, billi tipprovdi tweġibiet ċari u f’waqthom għall-oġġezzjonijiet tagħhom. Il-COSAC ittenni l-istedina tagħha lill-Kummissjoni Ewropea biex twieġeb għall-opinjonijiet motivati tal-Parlamenti nazzjonali mhux aktar tard minn 8 ġimgħat wara l-iskadenza tal-kontroll tas-sussidjarjetà. Jenħtieġ li jiġu kkunsidrati l-perjodi msemmija fl-Artikolu 2.3 ta’ din il-Kontribuzzjoni. |

| | | |
| --- | --- | --- |
| | 2.9. | Il-koleġiżlaturi huma mistennija jinnotaw aħjar l-opinjonijiet espressi mill-Parlamenti nazzjonali, minħabba li jikkontribwixxu b’mod attiv għall-funzjonament tajjeb tal-Unjoni, kif iddikjarat mill-Artikolu 12 tat-Trattat dwar l-Unjoni Ewropea. |

| | | |
| --- | --- | --- |
| | 2.10. | Il-COSAC tistieden lill-Kummissjoni Ewropea tipprovdi valutazzjonijiet tal-impatt aħjar fi ħdan il-memoranda ta’ spjegazzjoni tal-proposti leġiżlattivi tagħha sabiex tiġġustifikahom kif xieraq. Il-COSAC tistieden ukoll lill-Kummissjoni, flimkien mal-analiżi tagħha dwar il-prinċipju tas-sussidjarjetà, biex telabora aħjar l-għażla tal-bażi legali tagħha u l-opinjoni tagħha dwar il-prinċipju tal-proporzjonalità. |

| | | |
| --- | --- | --- |
| | 2.11. | Il-COSAC tfakkar is-suġġerimenti tagħha inklużi fil-kontribuzzjonijiet preċedenti rigward l-introduzzjoni ta’ mekkaniżmu tal-“karta l-ħadra” bħala parti minn djalogu msaħħaħ li jista’ jippreżenta proposti tal-Kummissjoni Ewropea biex tinbeda l-leġiżlazzjoni, kif ukoll l-emendar u t-tħassir ta’ leġiżlazzjoni eżistenti tal-UE u tinkoraġġixxi lill-Parlamenti nazzjonali jkomplu jesploraw il-possibbiltajiet futuri tal-użu ta’ inizjattivi tal-“karta l-ħadra”. |

| | | |
| --- | --- | --- |
| | 2.12. | Il-COSAC titlob użu aħjar tal-mekkaniżmi ta’ djalogu politiku eżistenti bejn il-Parlamenti nazzjonali u l-istituzzjonijiet tal-UE. |

3.   L-INTEGRAZZJONI U L-KONNETTIVITÀ TAL-BALKANI TAL-PUNENT

| | | |
| --- | --- | --- |
| | 3.1. | Il-COSAC tilqa’ l-perspettiva Ewropea tal-Balkani tal-Punent b’fokus qawwi fuq il-konnettività tar-reġjun u t-titjib tar-rabtiet tiegħu mas-suq uniku tal-UE bħala prijorità ċentrali strateġika tal-Presidenza Bulgara tal-Kunsill tal-UE. |

| | | |
| --- | --- | --- |
| | 3.2. | Il-COSAC tqis il-Komunikazzjoni mill-Kummissjoni tas-6 ta’ Frar 2018 għal “Perspettiva kredibbli għat-tkabbir u involviment akbar tal-UE mal-Balkani tal-Punent” bħala investiment f’Ewropa stabbli, b’saħħitha u unita bbażata fuq valuri komuni u fuq ir-rispett sħiħ għall-Konvenzjoni Ewropea għall-Protezzjoni tad-Drittijiet tal-Bniedem u l-Libertajiet Fundamentali. |

| | | |
| --- | --- | --- |
| | 3.3. | Il-COSAC tieħu nota pożittiva tar-rapporti dwar l-imsieħba tal-Balkani tal-Punent u t-Turkija mis-17 ta’ April 2018 u tal-konklużjonijiet u r-rakkomandazzjonijiet tagħhom. Il-COSAC tissottolinja l-importanza tal-appoġġ u l-gwida għall-imsieħba mir-reġjun biex jiġu segwiti r-riformi meħtieġa. |

| | | |
| --- | --- | --- |
| | 3.4. | Il-COSAC tenfasizza li l-progress lejn l-adeżjoni tal-UE huwa bbażat fuq ir-rispett għall-valuri tal-UE u fuq il-prestazzjoni individwali bbażata fuq il-merti tal-imsieħba fir-reġjun biex jikkonformaw mal-kriterji ta’ Copenhagen u l-kondizzjonalità tal-Proċess ta’ Stabbilizzazzjoni u ta’ Assoċjazzjoni; tenfasizza l-importanza tal-allinjament sħiħ mal-Politika Estera u ta’ Sigurtà Komuni tal-UE. |

| | | |
| --- | --- | --- |
| | 3.5. | Filwaqt li tirrikonoxxi l-progress li sar mill-Balkani tal-Punent, il-COSAC tissottolinja li jinħtieġ li jsiru aktar sforzi sabiex jiġu aċċellerati l-proċessi ta’ riforma domestika u jinkisbu riżultati irreversibbli u sostenibbli, b’mod partikolari fl-oqsma tal-istat tad-dritt, il-ġlieda kontra l-korruzzjoni u l-kriminalità organizzata, id-drittijiet tal-bniedem, il-libertà tal-espressjoni u l-indipendenza tal-midja, it-tisħiħ tal-istituzzjonijiet demokratiċi u r-riforma tal-amministrazzjoni pubblika, l-iżvilupp ekonomiku u l-kompetittività, kif ukoll relazzjonijiet tajba mal-viċinat, biex b’hekk tiżdied l-istabilità u tiġi żgurata l-prosperità fir-reġjun. |

| | | |
| --- | --- | --- |
| | 3.6. | Il-COSAC tinnota li jinħtieġu sforzi kostanti u kontinwi biex jiġi indirizzat tilwim bilaterali pendenti fir-reġjun, inkluż tilwim dwar il-fruntieri, sabiex jiġi żgurat li ma jkollhomx effett detrimentali fuq il-proċess tal-adeżjoni. Il-COSAC tenfasizza li t-tilwim u l-kwistjonijiet pendenti jenħtieġ li jiġu solvuti f’konformità mad-dritt internazzjonali u l-prinċipji stabbiliti, inkluż permezz tal-implimentazzjoni ta’ ftehimiet legalment vinkolanti. |

| | | |
| --- | --- | --- |
| | 3.7. | F’konfomità mal-Konklużjonijiet tal-Kunsill rispettivi fit-22 ta’ Marzu, il-COSAC tilqa’ l-impenn inekwivokabbli tal-UE għall-perspettiva Ewropea tal-Balkani tal-Punent affermata mill-ġdid bid-Dikjarazzjoni ta’ Sofija mis-17 ta’ Mejju 2018. Il-parlamenti tal-UE esprimew l-appoġġ tagħhom f’dan ir-rigward għall-Konferenza Interparlamentari għall-PESK/PSDK f’Sofija, fil-15-17 ta’ Frar 2018. |

| | | |
| --- | --- | --- |
| | 3.8. | Il-COSAC tesprimi l-appoġġ tagħha għall-għanijiet, l-impenji u l-eżiti tas-Summit tal-UE u l-Balkani tal-Punent f’Sofija u l-aġenda intensa tiegħu għal infrastruttura u konnettivitià diġitali aħjar u effiċjenti, kif ukoll kuntatti bejn persuni u opportunitajiet ta’ tagħlim, li jagħmlu l-perspettiva Ewropea għar-reġjun aktar tanġibbli, filwaqt li jagħmlu impatt dirett u jagħtu benefiċċji sostanzjali lill-persuni u n-negozji mir-reġjun u l-UE. L-implimentazzjoni tal-Aġenza ta’ Prijorità ta’ Sofija adottata jenħtieġ li tibqa’ fil-fokus tal-Presidenzi tal-Kunsill li jmiss. |

| | | |
| --- | --- | --- |
| | 3.9. | Il-COSAC tenfasizza li t-theddida ppreżentata mir-radikalizzazzjoni, it-terroriżmu u l-estremiżmu vjolenti tirrikjedi li l-UE u l-imsieħba mill-Balkani tal-Punent jiżviluppaw kooperazzjoni reċiproka msaħħa u jżidu l-iskambju ta’ informazzjoni u l-aħjar prattiki fl-oqsma tal-iffurmar tal-valuri komuni, il-prevenzjoni tar-radikalizzazzjoni u r-reazzjoni għal attivitajiet terroristiċi. Il-COSAC tissottolinja wkoll li jinħtieġu azzjonijiet konġunti fil-qasam tal-migrazzjoni, l-asil u l-ġestjoni tal-fruntieri, il-ġlieda kontra l-flussi tal-migrazzjoni irregolari u t-traffikar ta’ bnedmin. |

| | | |
| --- | --- | --- |
| | 3.10. | Il-COSAC tinnota li s-sorveljanza parlamentari tal-proċess ta’ qabel l-adeżjoni u ta’ negozjar tagħtihom aktar leġittimità demokratika, iżżid it-trasparenza tal-proċess u ttejjeb il-komunikazzjoni strateġika mal-pubbliku dwar il-kwistjonijiet kollha tal-UE. Fid-dawl ta’ dan, il-COSAC tiddikjara l-appoġġ ġenerali tagħha għal involviment akbar u aktar b’saħħtu tal-Parlamenti tal-Balkani tal-Punent fil-ħidma u l-attivitajiet tal-COSAC fil-futur. |

4.   IL-POLITIKA TA’ KOEŻJONI WARA L-2020

| | | |
| --- | --- | --- |
| | 4.1. | Il-COSAC tinnota l-proposta tal-Kummissjoni Ewropea tat-2 ta’ Mejju 2018: “Baġit modern għal Unjoni li Tipproteġi, Tagħti s-Setgħa u Tiddefendi”, jiġifieri l-Qafas Finanzjarju Pluriennali għall-2021-2027. Filwaqt li tirrikonoxxi l-proposta bħal punt tat-tluq tajjeb għan-negozjati, il-COSAC tikkunsidra li huwa importanti li l-QFP 2021-2027 jenħtieġ li jkun marbut ma’ strateġija ta’ politika komprensiva u fit-tul għall-iżvilupp tal-Unjoni Ewropea u biex terġa’ tingħata l-ħajja lill-investiment pubbliku fil-livell kemm Ewropew kif ukoll dak nazzjonali. Huwa importanti li jiġu kkunsidrati l-pożizzjonijiet differenti tal-Istati Membri fir-rigward tal-qafas baġitarju. |

| | | |
| --- | --- | --- |
| | 4.2. | Il-COSAC tappoġġja l-kontinwazzjoni tal-Politika ta’ Koeżjoni lil hinn mill-2020 b’inpenn li żżomm livelli adegwati ta’ finanzjament li jippermettu t-tlestija tal-għanijiet tagħha. Minħabba li l-Politika ta’ Koeżjoni hija għodda ta’ solidarjetà ewlenija biex tiġi stimulata l-konverġenza bejn l-Istati Membri u r-reġjuni tagħhom, il-COSAC tissottolinja li, permezz tal-istrumenti tagħha, jinkiseb l-effett aċċelleratur u multiplikatur tal-investimenti u jiġu indirizzati d-disparitajiet reġjonali. Barra minn hekk, huwa importanti li r-reġjuni kollha jipprofittaw mill-Politika ta’ koeżjoni, filwaqt li dawk l-aktar sottożviluppati jibqgħu l-għan primarju tagħha. |

| | | |
| --- | --- | --- |
| | 4.3. | Il-COSAC tindika li l-investimenti reali fit-tkabbir, l-impjieg u l-iżvilupp territorjali bbilanċjat, iridu jibqgħu fil-fokus tal-Politika ta’ Koeżjoni wara l-2020, l-aktar fil-forma ta’ għotjiet. Kompiti u objettivi ġodda jenħtieġ li ma jkunux iffinanzjati għad-detriment tal-Politika ta’ Koeżjoni. |

| | | |
| --- | --- | --- |
| | 4.4. | Il-COSAC titlob Politika ta’ Koeżjoni orjentata lejn ir-riżultati, effettiva u effiċjenti fil-Perjodu ta’ Programmazzjoni 2021-2027, li tivvaluta b’mod trasparenti l-impatt konkret u s-sostenibbiltà tal-proġetti fil-livell lokali u reġjonali fir-rigward tal-valur miżjud Ewropew, aktar milli sempliċement timmonitorja l-ispejjeż u l-produttività. |

| | | |
| --- | --- | --- |
| | 4.5. | Il-COSAC titlob titjib tan-nuqqasijiet ewlenin fl-implimentazzjoni tal-Politika ta’ Koeżjoni, bħall-proċeduri amministrattivi twal u kumplessi, in-nuqqas ta’ flessibbiltà fil-ġestjoni tal-proġetti u l-proċedura ta’ kofinanzjament. |

Strateġiji makroreġjonali tal-UE

| | | |
| --- | --- | --- |
| | 4.6. | Filwaqt li jitqies ir-rwol tal-makroreġjuni tal-UE fil-kisba tal-iżvilupp sostenibbli, is-sigurtà u l-prosperità, il-COSAC tissottolinja li l-istrateġiji makroreġjonali tal-UE huma pjattaforma importanti għall-kooperazzjoni b’kontribuzzjoni imprezzabbli u innovattiva u jenħtieġ li jkomplu jiġu żviluppati. |

| | | |
| --- | --- | --- |
| | 4.7. | Il-COSAC tirrikonoxxi l-ħtieġa li tittejjeb l-interrelazzjoni bejn l-Istrateġija tal-UE għar-Reġjun tad-Danubju u l-kooperazzjoni transfruntiera fir-Reġjun tal-Baħar l-Iswed biex jiġu megħluba sfidi komuni fir-reġjun usa’. |

| | | |
| --- | --- | --- |
| | 4.8. | Il-COSAC tissottolinja l-importanza tal-interkonnettività fl-UE. Għalhekk, il-COSAC tenfasizza li impenn sod għal implimentazzjoni b’suċċess u f’waqtha ta’ kwalunkwe proġett transfruntier għal dak il-għan huma ta’ importanza vitali għall-UE u ċ-ċittadini tagħha. Jenħtieġ li tingħata kunsiderazzjoni speċjali għall-iżvilupp tal-infrastruttura tat-trasport u l-espansjoni tan-netwerk tat-trasport tal-UE; f’dan ir-rigward, l-istrateġiji makroreġjonali jipprovdu bażi tajba għall-integrazzjoni tal-isforzi multilaterali. |

5.   PILASTRU EWROPEW TAD-DRITTIJIET SOĊJALI

| | | |
| --- | --- | --- |
| | 5.1. | Il-COSAC tissottolinja li tisħiħ tad-dimensjoni soċjali tal-UE huwa vitali biex jiġu mħarsa l-objettivi soċjali tat-Trattat u biex jiġi żgurat li ċ-ċittadini Ewropej jidentifikaw ruħhom mal-proġett Ewropew u jaraw il-benefiċċji tiegħu. |

| | | |
| --- | --- | --- |
| | 5.2. | Il-COSAC tappoġġa l-fatt li Pilastru Ewropew tad-Drittijiet Soċjali b’saħħtu u sod li għandu l-għan li jippromwovi u jsaħħaħ l-istandards u l-prinċipji soċjali eżistenti huwa responsabbiltà kondiviża tal-UE u tal-Istati Membri. L-inizjattivi biex jitwettqu l-objettivi tal-Pilastru jenħtieġ li jkunu bbażati fuq għodod speċifiċi, aktar azzjonijiet leġiżlattivi, mekkaniżmi effiċjenti tat-tfassil tal-politika u strumenti finanzjarji, soġġett għan-negozjati tal-Baġit tal-UE li jmiss. |

| | | |
| --- | --- | --- |
| | 5.3. | Il-COSAC tenfasizza li fil-kuntest ta’ popolazzjoni li kulma jmur qiegħda tixjieħ u tonqos, il-globalizazzjoni, il-progress tekniku u d-diġitalizzazzjoni tas-soċjetajiet u l-ekonomiji, it-trasformazzjoni kontinwa ta’ impjiegi u kompiti bħala konsegwenza, huwa kruċjali l-investiment fil-kapital uman sabiex ikun żgurat it-tkabbir tal-produttività, standards soċjali għoljin u ekonomiċi robusti u abbundanti fl-impjiegi, kif ukoll sistemi tal-protezzjoni soċjali adegwati. |

| | | |
| --- | --- | --- |
| | 5.4. | Il-COSAC tenfasizza l-importanza tal-aċċess għal edukazzjoni ta’ kwalità u inklużiva u t-taħriġ u t-tagħlim tul il-ħajja sabiex jinżammu u jiġu akkwistati l-ħiliet rilevanti meħtieġa għal parteċipazzjoni sħiħa fis-soċjetà u s-suq tax-xogħol li jinsab fi stat ta’ tranżizzjoni. |

| | | |
| --- | --- | --- |
| | 5.5. | Il-COSAC tenfasizza li l-ugwaljanza tat-trattament u l-opportunitajiet, b’mod partikolari bejn in-nisa u l-irġiel, jenħtieġ li tissaħħaħ fl-oqsma kollha, inkluża l-parteċipazzjoni fis-suq tax-xogħol, it-termini u l-kundizzjonijiet tal-impjieg, il-progressjoni tal-karriera u paga ugwali għal xogħol ta’ valur ugwali, inklużi miżuri li jiffavorixxu bilanċ tajjeb bejn ix-xogħol u l-ħajja privata. |

| | | |
| --- | --- | --- |
| | 5.6. | Il-COSAC tirrikonoxxi r-rwol kruċjali tad-djalogu soċjali u tenfasizza li l-imsieħba soċjali jeħtiġilhom ikunu involuti mill-qrib fit-tfassil, l-implimentazzjoni u l-monitoraġġ ta’ politiki skont dispożizzjonijiet nazzjonali u tal-UE. |

| | | |
| --- | --- | --- |
| | 5.7. | Il-COSAC tinnota d-29 Rapport Biannwali fejn, skont il-Parlamenti/Kmamar Nazzjonali, Semestru Ewropew imsaħħaħ li jirrifletti l-prinċipji tal-Pilastru u strumenti ta’ finanzjament tal-UE mfassla biex jappoġġjaw ir-riformi fuq livell nazzjonali huma fost l-aktar għodod xierqa għall-implimentazzjoni u l-monitoraġġ tal-Pilastru Ewropew tad-Drittijiet Soċjali. |

---